ສຳເລັດ ການຮຽນ-ການສອນ ກຸ່ມອາຊີບ ອຸດສະຫະກຳການພິມ ຮຸ່ນທີ I
*(ຂປລ): ສູນພັດທະນາອາຊີວະສຶກສາ ຮ່ວມກັບ ສະມາຄົມການພິມ ແຫ່ງ ສປປ ລາວ ຈັດພິທີມອບໃບປະກາສະນີຍະ ບັດ ໃຫ້ແກ່ນັກສຶກສາ ກຸ່ມອາຊີບ ອຸດສາຫະກຳການພິມ ຮຸ່ນທີ I ຈຳນວນ 19 ຄົນ ທີ່ສຳເລັດການຮຽນ-ການສອນ ສົກສຶກສາ 2010-2011 ໃນວັນທີ 23 ທັນວາ 2011 ທີ່ສູນພັດທະນາ ອາຊີວະສຶກສາ ໂດຍເປັນກຽດມອບຂອງ ທ່ານ ໜູພັນ ອຸດສາ, ຮັກສາການຫົວໜ້າກົມອາຊີວະສຶກສາ, ກະຊວງສຶກສາທິການ ແລະ ກິລາ, ເຂົ້າຮ່ວມໃນພິທີມອບ ໃບປະກາຊະນີຍະບັດໃນຄັ້ງນີ້ ມີທ່ານ ສຸລິຄຳກອນ ສີສຸລາດ, ຜູ້ອຳນວຍການສູນພັດທະນາອາຊີວະສຶດສາ, ທ່ານ ຈັນທຽມ ລັດຖະເຮົ້າ, ປະທານສະມາຄົມ ການພິມ ແຫ່ງ ສປປ ລາວ ແລະ ພາກສ່ວນກ່ຽວຂ້ອງ ເຂົ້າຮ່ວມ.
ການຈັດຕັ້ງປະຕິບັດ ການຮຽນການສອນ ໃຫ້ແກ່ນັກສຶກສາກຸ່ມອາຊີບ ອຸດສາຫະກຳ ການພິມ ຮຸ່ນທີ I ໄດ້ດຳເນີນມາແຕ່ ເດືອນມັງກອນ 2010 ເປັນຕົ້ນມາ ໂດຍມີນັກສຶກສາຈາກໂຮງພິມແຫ່ງຕ່າງໆ ຈຳນວນ 21 ຄົນ, ທັງໃນນະຄອນຫລວງວຽງຈັນ ແລະ ບັນດາແຂວງ ຈຳນວນ 16 ແຫ່ງ, ຊຶ່ງການຮຽນ-ການສອນ ແມ່ນປະຕິບັດຕາມຫລັກສູດປະກາສະນີຍະບັດເຕັກນິກລະດັບ 2 ມີ 3 ພາກຮຽນຄື: ຮຽນພາກທິດສະດີ, ພາກປະຕິບັດຕົວຈິງ, ຊຶ່ງເປັນການຮຽນແບບມີສ່ວນ ຮ່ວມກັບ 5 ໂຮງພິມຄື: ໂຮງພິມແຫ່ງລັດ, ໂຮງພິມສີສະຫວາດ, ໂຮງພິມສຶກສາ, ໂຮງພິມໜຸ່ມລາວ ແລະ ໂຮງພິມນະຄອນຫລວງ ແລະ ພາກຮຽນທີ 3 ສົ່ງນັກສຶກສາລົງຝຶກງານວິຊາສະເພາະຢູ່ໂຮງພິມແຫ່ງຕ່າງໆ ເລີ່ມແຕ່ວັນທີ 10/07/2011 ເຖິງ 14/10/2011. ຜ່ານການຈັດຕັ້ງ ປະຕິບັດການຮຽນ-ການສອນ ມີນັກສຶກສາສອບເສັງໄດ້ທັງໝົດ 19 ຄົນ ໃນນັ້ນ ໄດ້ຮັບກຽດນິຍົມອັນດັບ 2 ມີ 2 ຄົນ, ປະເພດດີຫລາຍ 4 ຄົນ ແລະ ປະເພດດີພໍໃຊ້ 13 ຄົນ.
ໃນໂອກາດດຽວກັນນີ້, ທ່ານ ສຸລິຄຳກອນ ສີສຸລາດ, ຜູ້ອຳນວຍການສູນພັດທະນາອາຊີວະສຶດສາ, ກໍໄດ້ອມບໃບຢັ້ງຢືນໃຫ້ແກ່ຄູສອນພາກປະຕິບັດຕົວຈິງ ຈຳນວນ 15 ທ່ານ./.
ກັບສາລະບານ